《貂裘换酒 酒楼即事》
清代·程颂万

一阵催花雨。正愁人、愁春未醒，梦痕浓处。同倚酒家楼上曲，瘦怯东风无主。

记故馆、樱桃几树。料得帘栊间病酒，茜窗边、燕语人无语。

新脸晕，旧眉妩。

醉中空觅杨枝舞。怨兰宵、泪零残烛，小阑朱户。冷冷凄凄花朝夕，婉晚芳韶飘去。

休负了、娇红庭宇。十幅蛮笺双翠管，一行行、都是销魂句。

宛转意，情谁诉。

作者简介：1865-1932年，字子大，一字鹿川，号十发居士。湖南宁乡人。 清末民初人。少有文才，善应对 ，喜研词章。虽勤奋好学，但屡试未第，对科举制度遂无好感，而对时局新学甚为热心，为张之洞、张百熙所倚重。曾充湖广抚署文案。